歌贈葉季質
作者：陳長方
朝代：宋

paragraphs: 葉子哦詩風雨寒，時時和墨摇筆端。
江山萬里入寸紙，杳靄孤鴻殘照閒。
滄洲散髮徑欲往，已覺置我江之干。
一身幺麽僅如許，胸次奈君湖海寬。
酒狂稍稍芒角露，掃出怪石蒼松盤。
他人崎嶇作能事，君獨笑談聊一戲。
青鞋布襪自尋山，四十無家疑度世。
莫歌長鋏歸來乎，不須苦吟頻撚鬚。
但將美酒澆磈磊，里社年豐皆可酤。
醉來橫眠醒讀書，長康非癡君豈愚。
身閒無事肯過我，更作天姥當庭除。